Esquema que sinala as partes dun climograma
Un **climograma** ou **diagrama climático** é un gráfico de dobre entrada que representa temperaturas e precipitacións correspondentes a unha Estación meteorolóxica nun ciclo anual. Os datos acostuman ser medias mensuais e normalizadas (medias de observacións de 15 anos ou máis) e represéntase a evolución destas ó longo dos doce meses do ano. Normalmente represéntanse as temperaturas cun gráfico liñal e as precipitacións con barras. É un gráfico moi sinxelo e que permite estudar as características básicas do clima dun lugar. Resulta moi práctico representar a escala das precipitacións ó dobre das temperaturas (sempre que non teñamos uns valores moi elevados de precipitacións), deste xeito os meses en que se produce aridez, que segundo o índice de Gaussen son aqueles nos que a precipitación é inferior ó dobre das temperaturas, vense moi claramente, xa que as barras das precipitacións van por baixo da curva de temperaturas. Delimitar os meses áridos é moi útil para o estudo das características dun clima.
Tanto a temperatura como a precipitación teñen que referirse a datos medios sobre un número amplo de anos observados: uns trinta se se queren obter conclusións climáticas significativas, uns cinco se se queren estudar as tendencias conxunturais, ou tamén dun só ano.

Estrutura dun climograma
------------------------

Climograma da Provincia da Coruña
Os diagramas climáticos teñen un eixe de abscisas onde se encontran os meses do ano, un eixe de ordenadas á esquerda (normalmente) onde se encontra a escala das temperaturas e un eixe de ordenadas á dereita onde se encontra a escala das precipitacións. Aínda que ás veces non se faga así a escala de precipitacións debe ser sempre o dobre ca de temperaturas se se quere que o diagrama represente correctamente a existencia ou non de estación seca, xa que segundo o índice de Gaussen, o índice de aridez está definido por: Precipitacións en mm = Temperaturas en °C x 2 (se as precipitacións en mm son inferiores ó dobre da temperatura media en graos centígrados, o mes é seco, mentres que non o é se resulta unha cifra maior).
No climograma clásico as temperaturas preséntanse nunha liña e as precipitacións en barras. Normalmente engádense os datos das precipitacións medias anuais e a temperatura media anual.

Inferencias dun climograma
--------------------------

Para sacar conclusións dun climograma é necesario ter en conta os seguintes factores:

* Con respecto ás precipitacións, ás precipitacións totais, distribución das precipitacións ó largo do ano, indicando o mes de máximas e o de mínimas precipitacións, e se hai ou non máximos ou mínimos secundarios e cando se dan.
* Con respecto ás temperaturas, temperatura media, oscilación térmica anual (ou amplitude térmica anual: diferenza en °C entre a temperatura media do mes máis cálido e a temperatura media do mes máis frío), distribución das temperaturas ó largo do ano, indicando o mes máis cálido e o máis frío, e se hai máximos e mínimos secundarios.
* Tamén é necesario indicar se hai períodos de aridez, que se recoñecen porque a curva das precipitacións están por debaixo da curva das temperaturas, e cando se dan eses períodos de aridez, se en verán ou en inverno.

Tendo en conta todo isto, pódese recoñecer o clima ó que pertence o diagrama climático (climograma), xa que cada clima ten unhas características típicas.

Localización climática
----------------------

A análise dun climograma debe permitir deducir a localización climática do lugar ó que se refire. O proceso de interpretación dun climograma pode ser o seguinte:

1. Primeiramente, observando a estación seca, percíbese cal é o hemisferio en que está o espazo referido.
2. Aténdese á temperatura:
	1. Dedúcese a temperatura media anual?
	2. Diferenza de temperatura entre o mes máis cálido e o máis seco?
	3. Diferenza de temperatura entre verán e inverno?
3. Aténdese á precipitación:
	1. Dedúcese a precipitación total anual
	2. Dedúcese a precipitación total por estación
	3. Hai estación seca?

|  |  |
| --- | --- |
| Control de autoridades | 
* Wd: Q1430754
* GEC: 0091173
* MAG: 144623209

 |